‘সোনার বাংলা’ থিমে কাকদ্বীপের মহিলা পরিচালিত দুর্গাপুজো

কাকদ্বীপ: কাকদ্বীপের (Kakdwip) সুভাষনগর মহিলা বৃন্দের দুর্গাপুজো (Durga Puja 2025) এ বছর পা দিল ১৭তম বর্ষে। শুরু থেকেই মহিলাদের উদ্যোগে পরিচালিত এই পুজোয় এবারের মূল ভাবনা ‘আমার সোনার বাংলা’ (Aamar Sonar Bangla)। থিমের মাধ্যমে বাংলাভাষা ও সংস্কৃতিকে সম্মান জানানোর প্রয়াস নিয়েছেন উদ্যোক্তারা (Theme Puja)।

২৫ জন মহিলা সদস্যের ঐকান্তিক প্রচেষ্টাতেই গড়ে উঠেছে এই পুজো। মণ্ডপ নির্মাণ থেকে প্রতিমা সাজসজ্জা, এমনকি বাড়ি বাড়ি গিয়ে চাঁদা সংগ্রহ সব ক্ষেত্রেই তাঁদের একক উদ্যোগ নজর কেড়েছে।

আরও পড়ুন: কল্যাণী B-৭ মনিমালা পার্ক পুজোর অন্য ধরনের থিম

মণ্ডপ সজ্জায় ব্যবহৃত হয়েছে সম্পূর্ণ পরিবেশবান্ধব ঘরোয়া সামগ্রী। দেওয়ালে রঙিন নকশা ফুটিয়ে তোলা হয়েছে সর্ষে, মটর, তেজপাতার মতো নিত্যদিনের রান্নার উপকরণ দিয়ে। সুভাষ নগর এলাকার ছাত্রী কোয়েল পুরকাইত মণ্ডপ সজ্জার দায়িত্ব সামলেছেন এককভাবে।

বিশেষ আকর্ষণ প্রতিমা—দেবী দুর্গা ও তাঁর সন্তানদের অলঙ্করণেও ব্যবহৃত হয়েছে ঘরোয়া উপকরণ। আকারে ছোট হলেও শিল্পকলা ও সৃজনশীলতার নিপুণ প্রয়োগ মণ্ডপটিকে আলাদা মাত্রা দিয়েছে।

অষ্টমীর সন্ধ্যায় মণ্ডপে ছিল উপচে পড়া ভিড়। দর্শনার্থীদের মতে, কাকদ্বীপের বড় বড় প্যান্ডেলের ভিড়ে এই মহিলা পরিচালিত পূজা এক অভিনব দৃষ্টান্ত।